text: Epileptikere i demonstration 
  05 oktober 2011 kl. 14.59
  Epileptikere fra store dele af landet gik i demonstration foran regionshuset i Sorø i protest mod lukning af specialsygehus
  To afdelinger på sygehuset Filadelfia i Dianalund skal lukke. Regionerne vil ikke længere betale.
  En af demonstranterne i Sorø er køkkenassistent Jette Steiner Jensen fra Brørup.
  - Det bliver det rene kaos. Filadelfia er jo det sted, hvor alle forundersøgelserne bliver lavet før en operation. Vi risikerer at skulel til udlandet for at få den rette hjælp.
  
  Absurd 
  Demonstrationen er etableret på privat initiativ, men støttes af Dansk Epilepsiforening.
  - Jeg kan godt forstå, at mange patienter og pårørende er oprørte. Det er vi også i Dansk Epilepsiforening. Derfor støtter vi den her demonstration, siger Dansk epilepsiforenings formand, Lone Nørager Kristensen og tilføjer:
  - Det er absurd, at regionerne med deres besparelser af-specialiserer behandlingen for de patienter, som har behov for behandlingstilbud, der er baseret på den højeste ekspertise. Sundhedsministeren må derfor gribe ind som noget af det første efter sin udnævnelse.
  